इलाहाबाद उच्च न्यायालय ने जांच अधिकारी/सीबीआई को उन्नाव बलात्कार मामले में आरोपी विधायक कुलदीप सिंह सेंगर एवं अन्य आरोपियों को अविलंब गिरफ्तार करने और सीआरपीसी के प्रावधानों के तहत तय समय सीमा के भीतर जांच करने का आज निर्देश दिया था. महज प्राथमिकी के आधार पर विधायक को गिरफ्तार नहीं करने के राज्य सरकार के रुख को हाईकोर्ट ने ‘भयावह’ बताते हुए कहा कि ‘‘यह अदालत की जमीर को झकझोर देने वाला है.’’ मुख्य न्यायाधीश डी.बी. भोसले और न्यायमूर्ति सुनीत कुमार की पीठ ने वरिष्ठ अधिवक्ता गोपाल स्वरूप चतुर्वेदी द्वारा लिखी एक पत्र याचिका पर यह आदेश पारित किया था.